Beria 14.06.1941 kinnitatud "Meetmete plaani" (vt. D.17, ptk. 1.1.) alusel 1941. aasta juunis väljasaadetud perekonnaliikmete jaoks ette nähtud 6000 inimese asumiskohad Kirovi oblastis jäeti  esialgu reservi. 12. juunil 1941 teatati Moskvast SaRK-I Kirovi oblastivalitsusele, et 15. juunil 1941 suunatakse Eestist 4000 inimest, peamiselt naised lastega, väljasaadetud sundasunike staatuses Kirovi oblastisse. Nõuti ööpäeva jooksul otseside teadet inimeste (looma)vagunitest väljalaadimise raudteejaamade nimedega. Seejuures tuli otstarbekaks pidada väljasaadetud perekondade hajutamist külanõukogudesse, et neile kergemini tagada elukohad ja töö. Järgmise otseside teatega nõudis NSVL siseasjade  rahvakomissari (Beria) asetäitja riikliku julgeoleku (RJ) 3. järgu komissar Tšernõšov 15. septembriks 1941 aruannet Lätist, Leedust, Eestist, Moldaaviast, Ukrainast ja Valgevenest väljasaadetud erikontingendi kohta järgmiste andmetega: majutatute arv rajooniti, majutamiskohad, töö- ja elukondlikud tingimused [D.16].